***Obveze iznajmljivača u 2024.g.***

***Financijske obveze***

*Što sve moraju plaćati privatni iznajmljivači?*

*• Paušal turističke pristojbe*

*• Članarinu turističkim zajednicama*

*• Paušalni porez na dohodak za iznajmljivače*

*• PDV na proviziju stranih posrednika*

***Paušal turističke pristojbe***

*Prema Zakonu o turističkoj pristojbi ( NN 52/19 ) pojam „boravišna pristojba“ zamjenjuje se pojmom „turistička pristojba“. Izmjena je da se paušal obračunava i na pomoćne krevete, te su ukinuti turistički razredi naselja****.***

***Izračun turističke pristojbe:***

*ukupan broj kreveta x visina paušala turističke pristojbe = paušal turističke pristojbe*

*Za područje Turističke zajednice mjesta Stara visina paušala turističke pristojbe iznosi* ***46,45 €*** *po stalnom i pomoćnom krevetu.*

*Sukladno Zakonu o turističkoj pristojbi ( NN 52/19 ), obračun godišnjeg iznosa paušala turističke pristojbe za objekte u domaćinstvu vrši se temeljem zbroja glavnih i pomoćnih kreveta. Turistička pristojba na pomoćne krevete obračunat će se samo ako su pomoćni kreveti navedeni u izreci Rješnja upis pomoćnih kreveta iznajmljivači koji su ishodili rješenja* ***nakon 01.09.2007.*** *godine dužni su podnijeti zahtjev za odjavu rješenja i zahtjev za upis pomoćnih kreveta po skraćenom postupku. Uz zahtjev prilažu i izjavu koju su dužni potpisati. Ukoliko bilo što mijenjaju (kapacitet ili kategoriju) dužni su dostaviti zahtjev za novu kategorizaciju sa svim potrebnim dokumentima. U tom slučaju povjerenstvo izlazi na teren.*

*Iznajmljivači koji su ishodili rješenja* ***do 01.09.2007.*** *godine, ukoliko žele zadržati pomoćne krevete, nisu dužni podnositi zahtjev za upis istih, međutim, oni* ***podliježu rekategorizaciji premo novom pravilniku o kategorizaciji apartmana u domaćinstvu.*** *Iznajmljivači koji neće koristit pomoćne krevete, koji su upisani u obrazloženju, ne trebaju tražiti izmjene rješenja, ti kreveti bit će izbrisani iz eVisitor sustava, te na njih ne plaćaju.turističku pristojbu,* ***ali takve pomoćne krevete ne mogu koristiti*** *niti oglašavati svoj smještajni kapacitet sa uključenim pomoćnim ležajevima.*

*Odluku o visini godišnjeg paušala turističke pristojbe za 2024. godinu donijela je Županijska skupština za područje svojih općina i gradova.*

*Turistička pristojba se uplaćuje na račun*

***HR1110010051728847044,***

***model: HR67 poziv na broj : OIB***

*PRIMATELJ: Turistička pristojba – Stara Novalja*

*OPIS PLAĆANJA: turistička pristojba za 2024. godinu*

*Uplatnice za uplatu turističke pristojbe mogu se preuzeti iz sustava eVisitor.( Financije – uplatnice – turistička pristojba) ili u uredu Turističke zajednice mjesta Stara Novalja .*

*Paušal turističke pristojbe plaća se u tri jednaka obroka, s rokovima dospijeća:*

*do 31.7., do 31.8., do 30.9., ili jednokratno do 31.7.*

***Članarina turističkim zajednicama***

*Sukladno novom Zakonu o turističkoj članarini ( NN 52/19, 144/20 ) iznajmljivači plaćaju godišnji paušalni iznos.*

*Godišnji paušalni iznos članarine je umnožak broja kreveta u smještajnom objektu (broj kreveta određuje se prema podacima iz sustava eVisitor) u prethodnoj godini i iznosa članarine za svaki krevet.*

*Iznos članarine je:*

*- za stalni krevet* ***5,97 €***

*- za pomoćni krevet* ***2,99 €***

*Godišnji paušalni iznos članarine plaća se u tri jednaka obroka, s rokovima dospijeća:*

*do 31.7., do 31.8., do 30.9., ili jednokratno do 31.7.*

*Turistička članarina uplaćuje se na račun:*

***HR7310010051728827207,***

***model: HR67 poziv na broj - OIB***

*PRIMATELJ: Turistička članarina – Stara Novalja*

*OPIS PLAĆANJA: turistička članarina za 2023.godinu*

*Uplatnicu za uplatu turističke članarine mogu se preuzeti iz sustava eVisitor (Financije – uplatnice- turistička članarina) ili u uredu Turističke zajednice mjesta Stara Novalja*

***Obrazac TZ2***

*Iznajmljivači su dužni podnijeti Obrazac TZ2 nadležnoj ispostavi Porezne uprave.*

*Primjer popunjenog obrasca*

*Iznajmljivači –* ***nerezidenti*** *obrazac TZ2 podnose Poreznoj upravi, Ispostavi za nerezidente, Avenija Dubrovnik 32, 10000 Zagreb.*

***Obrazac se mora predati do 15. siječnja tekuće godine*** *za tekuću godinu.*

*U obrascu TZ2, uz obračun članarine, obvezno* ***se upisuju ukupni primitci iz prethodne godine prema knjizi Evidencija o prometu****.*

***Paušalni porez za privatne iznajmljivače***

***Visina paušalnog poreza na dohodak u 2024.g. je 55,00 €po stalnom krevetu***

*Osnovica za obračun paušala: broj stalnih kreveta x osnovica = paušalni porez****.****Visina paušalnog poreza se obračunava isključivo po broju stalnih kreveta u domaćinstvu, pomoćni kreveti ne ulaze u obračun. Na paušal ne utječe popunjenost smještaja.*

*Paušalni porez uplaćuje se na račun grada/općine u kojem se iznajmljuje smještaj, a plaća se tromjesečno na temelju Rješenja kojeg izdaje Porezna uprava.*

***PDV na proviziju stranih agencija***

*Ukoliko iznajmljivači koriste usluge stranih posrednika i agencija, tvrtki sa sjedištem u drugim državama članicama Europske unije, moraju sami obračunati i plaćati PDV na usluge, do 20-tog u tekućem mjesecu za prethodni mjesec.*

*Primjer: ako se posluje s Booking.com ili Airbnb, na iznos njihove provizije, obračunava se PDV po stopi od 25 %.*

***Koje sve poslovne dokumente iznajmljivač mora imati?***

*• Rješenje o odobrenju pružanja ugostiteljskih usluga u domaćinstvu*

*• Propisanu ploču za smještajne objekte*

*• Kopije računa*

*• Službeni cjenik usluga*

*• Popis gostiju (eVisitor)*

*• Evidenciju o prometu (EP obrazac / eVisitor)*

*• Normative jela i pića (za one koji pružaju uslugu prehrane uz smještaj)*

***Rješenje o odobrenju pružanja ugostiteljskih usluga u domaćinstvu***

*Zahtjev za izdavanje Rješenja podnosi se Upravnom odjelu za poljoprivredu i turizam ,Ispostava Novalja,Dalmatinska ulica 16,(zgrada na Trgu Alojza Stepinca), tel: 053 662 044, 663 303.*

***Rekategorizacija privatnog smještaja***

*Ovisno o datumu kada se ishodilo Rješenje o kategorizaciji, neki iznajmljivači će morati u postupak rekategorizacije i prilagoditi svoju smještajnu ponudu novim pravilnicima o razvrstavanju i novim minimalnim uvjetima.*

*Rokovi za rekategorizaciju su:*

*-Rješenja izdana do 31.12.2000.g. - rekategorizacija se mora provesti do 7.4.2023.g.*

*-Rješenja izdana od 1.1.2001.g. do 31.12.2004.g. - rekategorizacija se mora provesti*

*do 7.4.2024.g.*

*-Rješenja izdana od 1.1.2005.g. do 1.9.2007.g. – rekategorizacija se mora provesti*

*do 7.4.2025.g.*

*-Rješenja izdana nakon 1.9.2007.g, ne mora se provesti rekategorizacija*

***Privremena rješenja:***

*Izmjenom Zakona o ugostiteljskoj djelatnosti („Narodne novine“ broj 126/2021 od 24. studenog 2021. godine), rok za ishođenje trajnog rješenja umjesto privremenog je produljen za tri godine.*

*Iznajmljivači koji posjeduju privremena rješenja u kojima je rok do 31. prosinca 2021. godine, mogu nastaviti pružati usluge* ***do 31. prosinca 2024. godine*** *na temelju tog privremenog rješenja i nemaju obvezu ishođenja novog rješenja.*

*Ukoliko iznajmljivači ne žele nakon 31. prosinca 2024. godine nadalje pružati ugostiteljske usluge u domaćinstvu, moraju predati zahtjev za odjavu privremenog rješenja i ishoditi rješenje o odjavi.*

*Isti rok vrijedi i za ugostitelje koji su ishodili privremeno rješenje o utvrđivanju minimalnih uvjeta ili privremeno rješenje o kategorizaciji ugostiteljskih objekata*

*u kojima je rok do 31. prosinca 2021. godine, odnosno isti mogu nastaviti obavljati ugostiteljsku djelatnost na temelju tog privremenog rješenja* ***do 31. prosinca 2024. godine****, bez obveze ishođenja novog rješenja.*

***Propisana ploča za smještajne objekte***

*Propisana ploča se može naručiti isključivo kod ovlaštenih proizvođača i njezin izgled je strogo određen, te mora biti vidno istaknuta na glavnom ulazu u objekt. Proizvođači koji imaju suglasnost Ministarstva su (izvor: web stranica Ministarstva):*

*1.* ***Kordun - marketing d.o.o.*** *- Matka Laginje 10, 47000 Karlovac; tel: 047 645 561 ; prodaja-lav@kordun.hr*

*2.* ***Jaguar d.o.o.*** *- Hrvojeva 6, 21000 Split; tel: 021 343 888 ; jaguarst6@gmail.com*

*3.* ***Binar d.o.o.*** *- Livanjska 12, 21000 Split; tel: 021 344 442; binar@st.htnet.hr*

*4.* ***Robi****, obrt za usluge - Put Nina 129a, 23000 Zadar; tel: 023 220 655 ; reklame.mikic@gmail.com*

*5.* ***Negras d.o.o. -*** *Županićeva 6, 52440 Poreč; tel: 052/422-508; negras@inet.hr*

*6.* ***Tramax d.o.o.*** *- Mažuranićevo šetalište 26, 21000 Split; tel: 021/548-808; info@tramax.hr*

7. **Skripta tisak d.o.o.** - F. Kuhača 12, 31000 Osijek; tel: 031/203-900, tisak@skripta.hr

8. **Condor B&B d.o.o**. - Križine 8, 21000 Split; tel: 021/460-143, condor.split@gmail.com

***Izdavanje računa gostu***

*Izdavanje računa gostu je obveza iznajmljivača prema Zakonu o ugostiteljskoj djelatnosti*

*( NN 85/15 ).*

*Iznimno, račun se može, umjesto gostu, izdati agenciji, a prema članku 32., stavak 4. Zakona o ugostiteljskoj djelatnosti, "...izdati gostu čitljiv i točan račun s naznačenom vrstom, količinom i cijenom, odnosno odobrenim popustom, pruženih usluga za svaku pruženu uslugu, osim u slučaju ako račun za usluge pružene gostu izdaje turistička agencija"*

***Isticanje službenog cjenika***

*Cijene na računu koji se izdaje gostu moraju uvijek odgovarati cijenama iz službenog cjenika.*

*Službeni cjenik mora biti istaknut na vidljivom mjestu u svakoj smještajnoj jedinici.*

*Cijene moraju biti izražene u eurima ali smije biti navedena i protuvrijednost u kunama .*

*Na navedenu cijenu u cjeniku mogu se obračunavati popusti. Svi popusti moraju biti navedeni i iskazani na računu koji se izdaje gostu, ali osnovna cijena mora odgovarati cijeni navedenoj u cjeniku.*

***Prijava i odjava gostiju u sustav eVisitor***

*Obveza iznajmljivača je prijava gostiju u sustav eVisitor u roku od 24 sata od dolaska, te odjava gostiju na dan odlaska.*

*U slučaju inspekcijskog nadzora, potrebno je isprintati popis gostiju iz sustava eVisitor koji mora odgovarati broju gostiju koji trenutno borave u objektu, kao i broju gostiju kojima su izdani računi za smještaj.*

***Evidencija o prometu***

*Evidencija o prometu vodi se prema izdanim računima, a u obrazac TZ2 se unosi ukupan promet prema navedenoj evidenciji.*

***Normativi (za iznajmljivače koji pružaju uslugu prehrane uz smještaj)***

*Iznajmljivači koji pružaju uslugu prehrane uz smještaj su dužni utvrditi* ***normative namirnica*** *za svako pojedino jelo, piće ili napitak, pridržavati se tako utvrđenih normativa i predočiti listu utvrđenih normativa gostu ako to zahtijeva.*

***Podnošenje prigovora***

*Iznajmljivači su obvezni svakom gostu omogućiti da uputi prigovor na uslugu. Na vidno mjesto u objektu potrebno je istaknuti adresu elektroničke pošte na koju gost može poslati primjedbu, ili obavijest o načinu podnošenja prigovora uložiti u knjigu dobrodošlice gostu ili mapu s obavijestima u svakoj smještajnoj jedinici. Rok za odgovor na Prigovor gosta iznosi 15 dana.*

***Evakuacijski plan u apartmanu***

*Uz evakuacijski plan potrebno je u svakoj smještajnoj jedinici istaknuti i smjer evakuacije.*

***Prva pomoć za goste***

*Sredstva za pružanje prve pomoći trebaju biti osigurana na dostupnom mjestu u objektu.*

***Aparat za gašenje požara***

*Aparat za gašenje požara nisu dužni imati privatni iznajmljivači, već samo pravne osobe. Dovoljan je jedan za čitav objekt, nije nužno da bude po jedan u svakoj smještajnoj jedinici.*

***GDPR za iznajmljivače?***

*Iznajmljivači su dužni prikupljati osobne podatke gostiju u određenom opsegu, a u svrhu ispunjavanja svojih zakonskih obveza i evidencije gostiju u sustav eVisitor.* ***Podatci se ne smiju kopirati niti dijeliti s trećim stranama.*** *Za one koji žele svojim gostima pružiti relevantne informacije o svrsi prikupljanja* i *obrade njihovih osobnih podataka, u eVisitoru se mogu preuzeti GDPR obavijesti na 13 različitih jezika.*

*Primjere svih spomenutih obrazaca možete pruzeti na web stranici -„korisno – za iznajmljivače.*

*Po potrebi ćemo ažurirati ove informacije i izvještavati o eventualnim promjenama propisa.*

*Sve novosti dostupne su i putem sustava eVisitor („Obavijesti TZ“ na početnoj stranici)*

***8. PRAVNI OKVIR***

*- Zakon o ugostiteljskoj djelatnosti (NN 85/15; NN 121/16; NN 99/18); izmjene (NN 25/19); izmjene (NN*

*98/19); dopune (NN 32/20); izmjene i dopuna (NN 42/20, 126/21))*

*- Pravilnik o razvrstavanju i kategorizaciji objekata u kojima se pružaju ugostiteljske usluge u domaćinstvu*(NN 9/16; NN 54/16; NN 61/16; NN 69/17); Izmjene i dopune (NN 120/19)

*- Pravilnik o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu (NN 54/16; NN 69/17); Izmjene i dopune (NN 120/19)*

*- Zakon o članarinama u turističkim zajednicama (NN 52/19)*

*- Pravilnik o godišnjem paušalnom iznosu članarine za osobe koje pružaju ugostiteljske usluge u*

*domaćinstvu i na obiteljskom poljoprivrednom gospodarstvu i o obrascima TZ za plaćanje članarine turističkoj zajednici (NN 14/20)*

- *Zakon o turističkoj pristojbi (NN 52/19); dopuna (NN 32/20); dopune (NN 42/20)*

- *Pravilnik o sustavu eVisitor (NN43/20) - Pravilnik o odgodi ili oslobađanju od plaćanja turističke pristojbe za osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu (NN 64/21,NN 36/20)*

*- Pravilnik o dopuni Pravilnika o godišnjem paušalnom iznosu članarine za osobe koje pružaju ugostiteljske usluge u domaćinstvu i na obiteljskom poljoprivrednom gospodarstvU ( NN 64/21)*

*- Pravilnik o paušalnom oporezivanju djelatnosti iznajmljivanja i organiziranja smještaja u turizmu (NN 1/19, 1/20)*

*TURISTIČKA ZAJEDNICA MJESTA STARA NOVALJA*

*Kaštel 18A, Stara Novalja*

*Tel: 053 651 077*

*info@tzstaranovalja.hr*

www.tzstaranovalja.hr